Mai multe partide din Republica Moldova au semnat duminică, 26 mai, Pactul pentru Europa.
Documentul este un pact similar celui de la Snagov și va putea fi semnat și de celelalte forțe politice care susțin integrarea europeană a Republicii Moldova.
Conform acestui acord, aderarea Republicii Moldova la UE este singura strategie națională, care poate aduce dezvoltare, bunăstare, securitate și pace tuturor cetățenilor.
Astfel, documentul a fost semnat „având în vedere că exprimarea unității naționale privind subiectul integrării europene este un test de maturitate politică și civică pentru întreaga societate, conștienți de faptul că procesul de integrare europeană nu poate fi monopolizat și necesită eforturi conjugate a întregii societăți, conștienți că procesul de aderare la Uniunea Europeană presupune un dialog continuu dintre opoziție și putere bazat pe respect reciproc, incluziune, transparență și responsabilitate (…)”
În acest context, semnatarii au subliniat că își asumă „angajamentul politic de a contribui plenar la obiectivul integrării europene a Republicii Moldova la UE”, și că adoptă „obligația de a promova statul de drept, coeziunea socială și solidaritatea națională în jurul obiectivului strategic de integrare europeană, punând interesul public deasupra intereselor personale de grup și de partid.
De asemenea, aceștia au mai accentuat, prin intermediul aceluiași document, că vor condamna „războiul de agresiune și ocuparea cu forța a teritoriilor unor state suverane și independente, manifestându-se angajamentul profund principiilor dreptului internațional și convențiilor, care apără suveranitatea, independența și integritatea statelor semnatare ale Cartei ONU, principiile recunoscute în Constituția R. Moldova și tratatele fundamentale ale Uniunii Europene”.
Printre semnatarii Pactul pentru Europa se numără Partidul Verde Ecologist din Moldova, Partidul Acțiune și Solidaritate, Partidul Dezvoltării și Consolidării Moldovei; Partidul Social Democrat European; Partidul Național Liberal; Partidul „Puterea Oamenilor”; Partidul Mișcarea Alternativă Națională; Platforma Demnitate și Adevăr; Partidul Schimbării; Liga Orașelor și Comunelor; Coaliția Pentru Unitate și Bunăstare; Partidul Politic „Voința Poporului”.